KIRJALLINEN KYSYMYS E-1437/02

esittäjä(t): Sérgio Marques (PPE-DE) komissiolle

(23. toukokuuta 2002)

Aihe: Vammaisten pääsy julkisille verkkosivuille

EU:ssa on noin 37 miljoonaa vammaista, joista suurelle osalle on usein hyvin vaikeaa päästä käyttämään verkkoyhteyksiä. Julkishallinnon verkkopalvelut kehittyvät jatkuvasti, ja on olemassa vakava riski, että tämä väestöryhmä syrjäytyy sosiaalisesti.

Viimeisen vuosikymmenen aikana Euroopassa ja maailmanlaajuisesti on alettu tiedostaa yhä paremmin ne esteet, jotka vaikeuttavat vammaisten täysipainoista osallistumista yhteiskunnallisiin asioihin. Kesäkuussa 2000 pidetyssä Feiran Eurooppa-neuvostossa hyväksytty eEurope-suunnitelma on laajamittainen aloite, jonka tarkoituksena on laajentaa Internetin käyttöä koko eurooppalaiseen yhteiskuntaan syrjimättömyyden periaatteen mukaisesti. Yksi suunnitelman tavoitteista on parantaa vammaisten pääsyä käyttämään verkkoyhteyksiä. EU:n toimielinten ja jäsenvaltioiden on oltava aloitteellisia toimissa, joilla helpotetaan verkkoyhteyksien käyttöä julkisissa tiloissa. Tällaisista toimista muodostuu vapaaehtoinen mekanismi, jonka avulla julkisen tiedon välittäjät saadaan periaatteiksi, työvälineiksi ja menetelmiksi muodostuvien sääntöjen piirin.

Komissio on itse tunnustanut, että on tarpeen kehittää kattava ja yhdenmukainen strategia erityistarpeita omaavien henkilöiden osallistumisen takaamiseksi. Kysyn komissiolta,

1. mihin toimiin se aikoo ryhtyä parantaakseen tietoisuuden lisäämistä, tiedon levittämistä, koulutusta ja ammatillista koulutusta, jotta vammaiset tavoittaisivat verkkopalvelut? Milloin olisi mahdollista luoda erityinen ohjelma verkkosivujen ohjelmoijien ja vammaisten edustajien yhteistä koulutusta varten?

2. Koska edellä mainitut toimet ovat vapaaehtoisia ja koska nykyiset esteet on poistettava, milloin olisi mahdollista säätää direktiivi, joka olisi sitova tällä alalla?

3. Jäsenvaltiot ja Euroopan unionin toimielimet ovat sopineet tietojen vaihdosta ja edistymisen vertailevasta arvioinnista. Milloin julkaistaan tämän toiminnan tulokset?

4. Mihin toimiin komissio aikoo ryhtyä, jotta voitaisiin kehittää jatkuva vuoropuhelu vammaisten ja heidän edustajiensa kanssa, erityisesti Euroopan vammaisfoorumin ja itse vammaisten asiantuntijoiden kanssa?

5. Mihin toimiin komissio aikoo ryhtyä taatakseen nykyisten yhteisön ohjelmien paremman koordinoinnin? Tämä koskee esimerkiksi verkkosivujen tietosuojakysymyksiä, joissa olisi aina otettava huomioon vammaisten tavoitteet.

Erkki Liikasen komission puolesta antama vastaus

(27. kesäkuuta 2002)

Komissio haluaa kiittää parlamentin jäsentä eEurope-toiminnan tarkastelusta ja huomion kiinnittämisestä kaikille yhteiseen tietoyhteiskuntaan ja toimiin, jotka parantavat erityistarpeita omaavien ihmisten, kuten vammaisten ja ikääntyvien, mahdollisuuksia käyttää verkkopalveluja.

1. Suunniteltuihin toimiin liittyen komissio suosittelee toteutettavaksi useita tiedottamiseen, kasvatukseen ja kohdennettuun koulutukseen liittyviä toimia verkkosivujen käytön helpottamiseksi vammaisten näkökulmasta Euroopan vammaisten vuoden 2003 puitteissa. Joitakin toimia on jo toteutettu tutkimuksen ja teknologian kehittämisen viidennessä puiteohjelmassa, erityisesti Tietoyhteiskunnan tekniikat -ohjelmassa (IST). Niiden tarkoituksena on ollut parantaa verkkopalvelujen käytettävyyttä (esim. WAI-DA-hanke, joka koskee Design-for-all-suunnittelun soveltamista verkkosivustojen käytettävyyteen liittyvien WAI-periaatteiden yhteydessä, ja DASDA-hanke, jossa kehitetään Design-for-all-suunnitteluperiaatteita koskevaa tiedotustoimintaa).

2. Komission lähestymistapana on taata vapaaehtoisuuteen perustuen verkkosivujen hyvä käytettävyys ja lisätä tietoisuutta useilla eri toimilla. Siksi tästä aiheesta ei lähitulevaisuudessa ei ole tarkoitus laatia direktiivejä. Jäsenvaltioiden nimeämän korkean tason työryhmän ESDIS:in (tietoyhteiskunnan sosiaalinen ja työllisyysulottuvuus) odotetaan kuitenkin seuraavan ja valvovan WAI-suuntaviivojen hyväksymistä ja täytäntöönpanoa jäsenvaltioissa ja Euroopan unionin toimielinten julkisilla verkkosivuilla vertailuanalyysien perusteella ja vaihtamalla tietoja parhaista toimintatavoista.

3. Korkean tason työryhmä ESDIS raportoi verkkosivujen käytettävyydestä unionissa osana Euroopan vammaisten vuotta 2003. Sillä välin jäsenvaltioiden verkkosivujen käytettävyyden edistymistä kuvaavat seurantatiedot ovat saatavilla myös Europa-verkkosivuilla osana eEurope 2002 -toimintasuunnitelmaa.

4. Euroopan vammaisfoorumi (EDF) osallistuu parhaillaan tarkkailijajärjestönä korkean tason työryhmän ESDIS:in neuvonantajana toimivaan eAccessibility-asiantuntijaryhmään, joka käsittelee palvelujen saavutettavuutta, johon kuuluu myös verkkopalvelujen käytettävyys. Ryhmän jäseninä on myös vammaisia. Komission valmisteilla olevassa raportissa verkkopalvelujen käytettävyydestä suositellaan voimakkaasti vammaisryhmien suoraa osallistumista kaikkeen aiheeseen liittyvään toimintaan, myös tutkimukseen, kehittämiseen ja standardointiin. Raportin odotetaan johtavan uuteen neuvoston päätöslauselmaan Tanskan puheenjohtajuuskauden aikana sen suositusten perusteella.

5. Komissio on hyvin tietoinen tarpeesta ylläpitää ja kehittää edelleen nykyisten ohjelmien ja toimintojen koordinointia sen varmistamiseksi, että moniin eri alueisiin liittyvät vammaisten ongelmat ovat monialaisesti esillä ja että toimien alat ovat hyvin määriteltyjä, jotta vältetään päällekkäisyydet ja voidaan kattaa kaikki aihealueet.

Useilla keskeisillä aloilla, kuten verkon tietoturvassa, tarvitaan monialaista lähestymistapaa, jotta päästään hyväksyttäviin tuloksiin ja ratkaisuihin. Tutkimuksen ja teknologian kehittämisen kuudennen puiteohjelman rahoitusvälineet, kuten integroidut hankkeet ja huippuosaamisen verkostot, on suunniteltu yhdistämään eri osatekijät koordinoidusti.

Lisäksi eEurope 2002 -toimintasuunnitelman osan Kaikille mahdollisuus osallistua tietotalouteen toimintalinjat ovat luonteeltaan integroituja ja niissä yhdistyvät toisiinsa teknologia sekä yhteiskuntaan, lainsäädäntöön, talouteen ja standardointiin liittyvä tieto ja asiantuntemus.